Mesocco
Misox isch e Gmaind vom Kanton Graubünde.

Geografy 
D Gmaind lyt i dr Region Moesa. Dr offiziell Gmeindname isch uf Iteliänisch Mesocco; uf Raetoromanisch heisst d Gmeind Mesauc. S Gmeindwappe zeigt d Zinne vo dr Burg mit em glyche Name.

Misox het e grossi Gmeindflechi im ganze obere Deil vom Misox. Do foot dr Fluss Moësa aa. Uf dr Oschtsyte lauft uf dr Bärgchetti mid em Tambohorn, wo 3279 Meter höch isch, d Landesgränze vo dr Schwiiz zu Itaalie dure. Im Nordoschte het d Gmeind Misox d Alpe Rog und Curciusa im Curciusataal, wo uf Nufene zum Hinderrhy abegoot.

Im Weschte trennt d Bärgchetti mid em Piz Pian Grand und em Piz Trescolmen d Gmeind Misox vo Rossa im Calancataal. Am Ändi vom Calancataal ghört die stotzegi Alp Stabi aber au zum Gmeindbiet vo Misox.

Im Gmeindbann sind d Ortschafte San Bernardino, Fregeira, Spina, Pian San Giacomo, Andergia, Cebbia, Logiano, Mesocco und Doira. Nördlech vo San Bernardino lyt dr Bernardinopass mid dr Strooss Nummere 13, wo is Dorf Hinderrhy vo der Gmaind Rhywald übere und witer uf Chur goot. Übere Bärg goot d Houptstrooss und unde dure isch es Dunäll, s Bernardinodunäll.

Bi Doira im Süde vom Gmeindbann isch im Taal e höchi Felsestuefe, wo druff d Ruiine vo dr grosse Burg Misox mit dr Chilche Santa Maria sind.

Sprooch 
Z Misox redt me en Dialäkt vo der alpinlombardische Sprooch. Für d Sproochgschicht sind d Fluernäme inträssanti Kwelle, wie dr Aurelio Ciocco zeigt het.

Gebäu 
 di katoleschi Pfarrchilche Peter und Paul
 d Chilche vom heilige Rochus
 d Brugg Cascella und Brugg Nanin vo der Autobaan
 d Burg Misox
 d Chilche vo der heilige Maria bi dr Burg

Literatur 
 
Erwin Poeschel: Die Kunstdenkmäler des Kantons Graubünden, Band VI: Die italienischbündnerischen Talschaften Puschlav, Misox und Calanca. Bärn 1945.

Weblink 

 Website vo dr Gmeind Misox

Fuessnoote 

Ort (Kanton Graubünde)